**Cymeriadau’r Testament Newydd**

**Gwers 28 – Steffan, y merthyr cyntaf**

**Gweddi**

Arglwydd, plygwn ger dy fron yn cydnabod nad oes gennym unrhyw beth i geisio dy sylw, ond ein bod yn arddel Iesu’n Arglwydd. Wrth ddarllen hanes Steffan y merthyr cyntaf heddiw, mae’n anodd i ni ddychmygu sut byddem wedi ymateb pe byddem yn cael ein rhoi yn yr un sefyllfa. Cryfha ein ffydd a rho fwy o hyder yn ein tystiolaeth. Amen.

**Darllen:**  Actau 6:8–15; 7:54–8:1

**Cyflwyniad**

Cyfeirir at Steffan fel y merthyr cyntaf, ac yntau wedi cael ei labyddio am ei daerineb dros Iesu. Tybed faint o ferthyron fu yn y degawdau cynnar, heb sôn am y ganrif gyntaf ers y Pentecost? Roedd yr Eglwys Fore wedi tyfu’n sydyn ac nid oedd yr apostolion yn medru gwneud popeth roeddent yn ei ddymuno. Yn dilyn cyfnod o weddïo, etholwyd saith o blith y cylch allanol o aelodau’r credinwyr, ac yn eu plith yr oedd Steffan. Nodir ei rinweddau a daw i’r blaen, nid yn unig fel un yn gweini wrth y byrddau ond fel person o ffydd, yn llawn o’r Ysbryd Glân ac yn ‘gwneud rhyfeddodau’. Dywedir bod pobl o synagog y Liberteniaid a’r Cyreniaid wedi dod i wrando arno a methu ei ddeall. Cymhellwyd rhywrai i ddweud celwydd a hawlio bod Steffan yn cablu yn erbyn Moses a Duw. Cynhyrfwyd y bobl, a gwnaeth Steffan araith sylweddol o flaen yr archoffeiriad. Nodir gan Luc fod Steffan ag wyneb ‘fel wyneb angel’ a’i fod wedi ‘gweld gogoniant Duw’. Roedd y dyrfa yn anwaraidd, ac yn eu terfysg llabyddiwyd Steffan.

**Myfyrdod**

Emosiwn rhyfedd a barbaraidd sy’n cymell pobl i ladd eraill heb lawer o dystiolaeth a heb unrhyw awdurdod i wneud hynny. Clywsom am rywrai’n gweithredu’n orffwyll, a defnyddiwyd y term ‘lynch mobs’ i’w disgrifio. Pan fydd cyfraith a threfn yn syrthio i ddwylo’r gorffwyll, nid oes cyfraith a threfn yn bod o gwbl.

Yn ystod y brwydrau yng Ngogledd Iwerddon lladdodd y dyrfa ddau is-ringyll, sef Derek Wood a David Howes, oherwydd i’r dyrfa dybied eu bod yn gyfrifol am ladd rhywrai yn angladd un o’u pobl ddyddiau ynghynt. Roedd y digwyddiad yn gwbl erchyll ond roedd y dyrfa wedi ei chynddeiriogi gan alar, fel eu bod am ddial ar unrhyw un a ddigwyddai fod yn y cylch a allai gael ei gysylltu â’r gelyn.

Bydd sôn am ferthyrdod Steffan yn cynnig syniad o brofiadau’r Eglwys Fore am bedair canrif, gan i liaws o Gristnogion gael eu lladd oherwydd eu ffydd. Mae’r un math o erledigaeth yn bosibl unrhyw bryd, beth bynnag y grefydd, ac nid oes synnwyr na chyfiawnhad i’r lladd gorffwyll, ond bod y sawl a’i gwnaeth wedi colli gafael ar bwyll, ac yn ymddwyn fel person gwallgof.

Elfen bwysig arall yn yr hanes yw’r portread a geir o wedd angylaidd Steffan, a bod ei olwg a’i osgo yn llawn duwioldeb. Tybed a ydym yn arddangos duwioldeb yn ein bywydau, ac a wêl eraill ddylanwad y llaw ddwyfol arnom. Mae perygl i ni arddangos ein natur ddynol i’r byd ac nad yw ein natur ddwyfol mor amlwg â hynny. Bydd yn hawdd i’r byd weld ein dicter a’n hanniddigrwydd, ein diffyg amynedd a’n casineb tuag at eraill. Mae’n gofyn dewrder rhyfeddol i wynebu beirniaid sy’n chwilio am esgus i ladd person sy’n credu rhywbeth gwahanol iddynt, ac i ddal i fod yn dyst i Grist a’i deyrnas pan fo eraill yn dweud yn gwbl groes.

\*Pan garcharwyd Bonhoeffer, a’i ddedfrydu i farwolaeth, gwelodd y swyddogion a fu’n goruchwylio’r crogi ei fod yn angylaidd ei wedd. Derbyniodd ei benyd heb geisio dial na gwadu ei ffydd, ond sut fyddem ni’n ymateb?\* Mae ‘llys cangarŵ’ yn fynegiant o agwedd y diafol, hyd yn oed wrth wisgo dillad pobl sy’n honni bod yn Gristnogion.

**Gweddi**

Trugarha wrthym, Arglwydd, fel unigolion ac fel dynoliaeth wrth dybio bod ein rhagfarnau’n deilwng o statws y farn nefol. Maddau i ni ein gwendidau a’n tystiolaeth lipa. Diolch am bawb sy’n edrych fel angylion graslon mewn byd o ddichell a chasineb. Amen.

**Trafod ac ymateb**

* Edrychwch ar y gosodiad a’r cwestiwn yn y paragraff olaf a nodir â seren (\*\*) ac ystyried eich ymateb chithau.
* Yn wyneb y dyrfa fawr a welwyd ar Capitol Hill yn Washington ar yr Ystwyll eleni (6 Ionawr), wedi eu cyffroi i ymateb i ganlyniad etholiad arlywyddol yr Unol Daleithiau, beth yw cyfrifoldeb arweinwyr gwleidyddol ac arweinwyr crefyddol pan fo torfeydd yn cael eu cynhyrfu i fod yn dreisgar?
* Er nad oedd yn eu cymell i ymgynnull a bod yn well ganddo fod ymhlith criwiau llai, beth oedd ymateb Iesu i’r torfeydd? (Gw. Marc 6:34; Mathew 15:30, er enghraifft.)
* Pa effaith gafodd y digwyddiad hwn (merthyru Steffan) ar yr un a safai wrth law yn dal cotiau’r rhai a labyddiai Steffan? (Actau 7:18)
* A ydych chi’n derbyn gwybodaeth gan fudiadau a rhwydweithiau sy’n gweithio gyda Christnogion a erlidir? Dyma ddolen at ddau ohonynt. Beth am fynd i ymholi am yr ystadegau, faint a ferthyrwyd yn ystod y flwyddyn ddiwethaf, beth yw eu sefyllfa, a gweld sut y gallwn sefyll gyda’r eglwysi sy’n cael eu herlid a bod yn bwrpasol yn ein gweddïo drostynt: [www.barnabasfund.org](http://www.barnabasfund.org); [Serving Persecuted Christians Worldwide - Home - Open Doors UK & Ireland](https://www.opendoorsuk.org/)